تورکیه‌نین خاریجی ایشلر ناظیری مولود چاووش اوغلو ژاپن خاریجی ایشلر ناظیری تارو کونو و ایران خاریجی ایشلر ناظیری جاواد ظریف ایله گؤروشدو.
تورکیه‌نین خاریجی ایشلر ناظیری مولود چاووش اوغلونون سینگاپوردا کئچیریلن 51-جی جنوب-شرقی آسیا اولوسلار آراسی بیرلیگی (آ سه ان) توپلانتی‌سی چرچیوه‌سینده ایکی طرف‌لی گؤروش‌لری داوام ائدیر.
چاووش اوغلو ایلک اولا‌راق ژاپن خاریجی ایشلر ناظیری تارو کونو ایله بیر آرایا گلدی.
چاووش اوغلو و کونو گؤروشده ایکی طرف‌لی امکداش‌لیق ساحه‌لرینی، سینوپ آتوم الکتریک سانترالی لاییحه‌سینی و تورک-ژاپن علم و تکنولوژی اونیورسیته سینین ان قیسا مودتده آچیلماسی ایستیقامتینده آتیلا‌جاق آددیم‌لاری دیرلندیردی‌لر.
چاووش اوغلو و ژاپن همکاری، عینی زاماندا، سوریه و عراق باشدا اولماقلا، بولگه سل مسئله‌لری ده موذاکیره ائتدی‌لر.
ناظیر چاووش اوغلو تویتردن گؤروشله باغلی بون‌لاری بؤلوشدو: " تورکیه-ژاپن امکداشلیغیندا بیر چوخ ساحه‌ده اهمیت‌لی آددیم‌لار آتدیق. بونو یوکسک سویه‌لی قارشی‌لیق‌لی سفرلرده داوام ائتدیرمک ایستییریک. خاریجی ایشلر ناظیری تارو کونو ایله سینگاپوردا گؤروشوموزده ایکی طرف‌لی مسئله‌لر و بولگه سل پروسئس‌لری دیرلندیردیک".
تورکیه‌نین خاریجی ایشلر ناظیری داها سونرا ایران خاریجی ایشلر ناظیری جاواد ظریف ایله گؤروشدو.
دیپلوماتیک منبع‌لر چاووش اوغلو و ظریفین گؤروشده ایکی طرف‌لی و بولگه سل مسئله‌لر باره‌ده فیکیر موبادیله‌سی آپاردیغینی قئید ائدیرلر.
مولود چاووش اوغلو ایندونزی خاریجی ایشلر ناظیری رتنو مرسودی و ویتنام باش ناظیر معاوینی و خاریجی ایشلر ناظیری ان بین مین ایله ده آیری-آیری‌لیقدا گؤروشموشدو.
